Amale Akɛ Anyɛŋ Ale Nyɔŋmɔ​​—‘Nyɔŋmɔ Kome, Mɛi Etɛ’\nKristojamɔ lɛ “fãi etɛ lɛ, ni Roma Katolik, Eastern Orthodoxy, kɛ Jamɔi ni tse amɛhe kɛjɛ Katolik jamɔ lɛ he lɛ heɔ Nyɔŋmɔi etɛ ni efee Ekome lɛ amɛyeɔ: Tsɛ lɛ Nyɔŋmɔ ni, Bi lɛ Nyɔŋmɔ ni, ni Mumɔ Krɔŋkrɔŋ lɛ hu Nyɔŋmɔ ni. Yɛ Kristofoi atsɔɔmɔ naa lɛ, no etsɔɔɔ akɛ amɛmiikɛɛ akɛ nyɔŋmɔi etɛ yɔɔ, shi moŋ mɛi etɛ lɛ fɛɛ lɛ, ekome ni.”—The New Encyclopædia Britannica.\nYesu, Nyɔŋmɔ Bi lɛ, ewieee kɔkɔɔkɔ akɛ ekɛ e-Tsɛ lɛ yeɔ egbɔ loo ákɛ lɛ nɔŋŋ ji Nyɔŋmɔ. No najiaŋ lɛ ekɛɛ akɛ: “Miiya tsɛ lɛ ŋɔɔ, ejaakɛ mitsɛ da fe mi.” (Yohane 14:28) Yesu kɛɛ esɛɛnyiɛlɔi lɛ ateŋ mɔ ko hu akɛ: “Miiya ŋwɛi yɛ mitsɛ kɛ nyɛ hu nyɛtsɛ kɛ mi-Nyɔŋmɔ kɛ nyɛ hu nyɛ-Nyɔŋmɔ lɛ ŋɔɔ.”—Yohane 20:17.\nMumɔ krɔŋkrɔŋ lɛ jeee nyɔŋmɔ. ‘Mumɔ krɔŋkrɔŋ bayimɔ mra beaŋ Kristofoi lɛ ‘amli obɔbɔ,’ ni Yehowa kɛɛ akɛ: Mafɔse mi-mumɔ lɛ eko mashwie heloo fɛɛ nɔ.’ (Bɔfoi lɛ Asaji 2:1-4, 17) Mumɔ krɔŋkrɔŋ lɛ jeee Triniti ko fã. Eji Nyɔŋmɔ hewalɛ ni miitsu nii.\nKatolik woloŋlelɔi kpanai Karl Rahner kɛ Herbert Vorgrimler tsɔɔ mli akɛ, “ja ajie lɛ kpo yɛ ninaa mli atsɔɔ bo dani obaale Triniti lɛ, ni yɛ ninaa lɛ sɛɛ hu lɛ onyɛŋ onu shishi kɛmɔ shi.” Ani obaanyɛ osumɔ mɔ ko ni onyɛŋ ole lɛ, loo onu lɛ shishi? Belɛ enɛ haa wɔnaa akɛ, Triniti tsɔɔmɔ lɛ bafeɔ gbɛtsĩi nii ni haaa wɔle Nyɔŋmɔ koni wɔsumɔ lɛ.\nMarco, ni atsĩ etã yɛ sane nɛɛ eko ni tsɔ hiɛ lɛ mli lɛ, na Triniti lɛ akɛ gbɛtsĩi nii. Ekɛɛ akɛ: “Miyasusu akɛ Nyɔŋmɔ kɛ mɔ tuuntu ni eji lɛ miitee mi, ni no ha minu he akɛ esusuuu mihe kwraa, ejeee mɔ ko ni yɔɔ diɛŋtsɛ ni abaanyɛ abɛŋkɛ lɛ.” Kɛlɛ, “Nyɔŋmɔ lɛ, ejeee yiŋfutumɔ Nyɔŋmɔ.” (1 Korintobii 14:33, American Standard Version) Ekɛ mɔ tuuntu ni eji lɛ eteko wɔ. Eesumɔ ni wɔle lɛ. Yesu kɛɛ: “Wɔ lɛ, wɔle nɔ ni wɔjáa.”—Yohane 4:22.\nMarco kɛɛ: “Agbɛnɛ beni mibaná mile akɛ Nyɔŋmɔ jeee Triniti ko fã lɛ, mikɛ lɛ baná wekukpãa ko.” Kɛ́ wɔyɔse Nyɔŋmɔ akɛ eji Mɔ ko ni yɔɔ diɛŋtsɛ shi ejeee hewalɛ ko kɛkɛ lɛ, ewaŋ kɛhaŋ wɔ akɛ wɔbaasumɔ lɛ. Biblia lɛ kɛɔ akɛ: “Mɔ ni sumɔɔɔ mɔ lɛ, eleee Nyɔŋmɔ; ejaakɛ Nyɔŋmɔ lɛ, suɔmɔ ji lɛ.”—1 Yohane 4:8.\nKɛmaje Mɔ Ko Kɛmaje Mɔ Ko Amale Akɛ Anyɛŋ Ale Nyɔŋmɔ